Nuori irakilaismies roikkui viisi tuntia bussin alla pitäen kiinni taka-akselista käsillään ja jaloillaan ennen kuin hänet löydettiin Kroatiassa, kertoivat paikalliset tiedotusvälineet torstaina.

21-vuotias mies piiloutui bussin alle tiistaina. Bussi oli matkalla Serbian Belgradista Zagrebiin Kroatiaan.

– Bussin alta kuului kovaa ääntä. Sanoimme asiasta kuljettajalle, ja kun hänkin kuuli äänet, hän pysäytti bussin, kertasi yksi matkustajista kroatialaislehdelle.

Bussin pysähdyttyä mies ryömi esiin sen alta. Hänen kätensä olivat veressä, mutta muuten mies oli selvinnyt hengenvaarallisesta matkastaan vähin vammoin.

Sadattuhannet pakolaiset kulkivat Balkanin läpi Länsi- ja Pohjois-Eurooppaan ennen kuin reitti tukittiin viime vuonna. Serbiaan jäi jumiin tuhansia pakolaisia, jotka yrittävät epätoivoisesti päästä eteenpäin.